આ અંગે મળતી માહિતી અનુસાર ગત 28મી સપ્ટેમ્બરના રોજ પલસાણા પોલીસ મથકમાં ફરજ બજાવનાર પંકજભાઇ મનહરભાઇ પટેલની બાતમીના આધારે એક ટેમ્પો અટકાવી તેમાંથી 4.45 લાખનો વિદેશી દારૂ સાથે ટેમ્પો ચાલક અવધેશકુમાર ગણેશ પ્રસાદ ગુપ્તા ને પણ ઝડપી પાડ્યો હતો. આ ઘટનામાં પોલીસે 1.19 લાખનો વિદેશી દારૂ સ્થાનિક લિસ્ટેડ બુટલેગર રાકેસ અવધેસ યાદવને ફોન કરી ટેમ્પો લઇને બોલાવ્યો હતો. જેથી રાકેશ અવધેસ ઉર્ફે લંગડો ટેમ્પો લઇને માખીગા પહોચ્યો હતો. અને ઝડપી પાડેલ ટેમ્પો માંથી 1973 નંગ દારૂની બોટલ જેની કિંમત રૂ. 1.19 લાખનો દારૂ બુટલેગર લંગડાને બારોબાર વેચી દેવામાં આવ્યો હતો. આ દરમ્યાન પલસાણા જમાદાર પંકજ નાનુભાઈની રૂબરૂમાં બાકીના દારૂ અંગે પલસાણા પોલીસ સ્ટેશનમાં ગુનો નોંધ્યો હતો. લંગડાએ આ વિદેશી દારૂ મહિલા બુટલેગર રેશ્મા મોહરમઅલી ખાન સાથે સગેવગે કર્યો હતો. બાતમીના આધારે પોલીસે સમગ્ર પ્રકરણ બહાર લાવ્યા હતા જેમાં પંકજ, પ્રવીણ, અને રેશ્મા તેમજ લંગડાને વોંટેડ જાહેર કરાયા હતા. પોલીસે રેશમાં, પ્રવીણ, તેમજ ટેમ્પાના માલિકની ધરપકડ કરી હતી. જ્યારે લંગડો ભાગતો ફરતો હતો. જ્યારે પંકજ સમગ્ર પ્રકરણ સામે કોર્ટમાં જઈ હંગામી સ્ટે મેળવ્યો હોવાનું જાણવા મળ્યું હતું. જેમાં એસ.ઓ.જી પોલીસે રાકેશ લંગડાની પલસાણા વિસ્તારમાંથી ધરપકડ કરતાં એલ.સી.બીમાં ફરજ બજાવતા એક પોલીસ કર્મચારીને પરસેવો છૂટી ગયો હતો. સૂત્રોના જણાવ્યા અનુસાર રાકેશ લંગડો આજ પોલીસ કર્મચારીના આશીર્વાદથી મોટો બુટલેગર બન્યો હતો. સાથે બેફામ પણ બન્યો હતો. પોલીસ કર્મચારીએ પણ અગાઉ અનેકવાર આજ પ્રકારે બારોબાર વિદેશી દારૂ રાકેશ લંગડાને આપ્યો હોવાનું ચર્ચાય રહ્યું છે. તપાસ અધિકારી જો રાકેશ લંગડાના રિમાન્ડ દરમ્યાન પૂછતાછ કરે તો ચોંકાવનારી હકીકત બહાર આવે તેમ છે.